BOLILE TRANSMISE PRIN MUȘCĂTURA DE CĂPUȘĂ



1.GENERALITĂȚI

O dată cu sosirea sezonului cald, tot mai multe persoane încep să petreacă cât mai mult timp în natură. Unul dintre pericolele care apar în aceste momente este reprezentat de căpușe. Deși în vremurile trecute, aceste viețuitoare erau întâlnite în special pe timpul verii, actualmente, având în vedere faptul că iernile sunt mai blânde iar vremea este mai caldă, căpușele pot fi întâlnite începând cu luna martie până toamna târziu.
Căpușele sunt artropode mici, înrudite cu păianjenii. Acestea se hrănesc cu sângele mamiferelor, păsărilor și inclusiv al reptilelor. Acestea se găsesc pe firele de iarbă înaltă, pe frunze și tufișuri în zonele cu vegetație abundentă, dar pot fi întâlnite și în grădinile neîngrijite.
În momentul în care o persoană se deplasează pe lângă acestea, căpușele se vor atașa de gazdă, pe pielea acesteia.
Este foarte important ca o căpușă atașată de piele să fie identificată cât mai rapid, deoarece cu cât aceasta petrece mai mult timp atașată de gazdă, cu atât riscul de transmitere al unei boli este mai mare. Având în vedere că se injectează o cantitate minimă de substanță cu rol anestezic, în momentul mușcăturii, aceasta este în principiu nedureroasă. Ulterior apare o ușoară senzație de prurit ( mâncărime) sau iritație.
Inițial, căpușa este de dimensiuni reduse 1-2 mm, de culoare neagră, maro sau roșiatică, în funcție de specie. Pe măsură ce aceasta se hrănește și se umple cu sânge, își mărește dimensiunea ajungând de mărimea unui bob de mazăre.
Căpușele preferă regiunile corpului unde pielea este mai subțire și ușor umedă, ca de exemplu pliul inghinal, axilar ( subraț), spațiul popliteu ( în spatele genunchilor), retroauricular ( în spatele urechilor) și periombilical ( în jurul buricului).
La locul mușcăturii va apărea o mică umflătură și adesea mușcăturile de căpușă pot provoca reacții alergice însă principalul risc este reprezentat de transmiterea unor agenți patogeni ( bacterii sau virusuri) pe care căpușa le poate purta.
Contactarea unei boli transmise prin mușcătura de căpușă depinde de mai mulți factori precum specia acesteia, zona geografică dar și de perioada de timp în care aceasta a stat atașată.

2.BOALA LYME

Una dintre cele mai cunoscute patologii pe care le produce căpușa este Boala Lyme. Aceasta se transmite prin intermediul mușcăturilor de căpușe din genul Ixodes care transmit bacteria numită Borrelia burgdorferi sensu lato, celelalte specii nefiind purtătoare ale acestei bacterii.
Această specie se întâlnește mai ales in zonele împădurite, contactul cu căpușele având loc in momentul plimbărilor sau al activităților forestiere.
Boala Lyme, este cunoscută popular sub denumirea de ,,boala cu 100 de fețe’’, aceasta făcând referire la simptomatologia întâlnită în cadrul acestei patologii care este polimorfă, nespecifică, semănând cu cea întâlnită în multe alte boli. Așadar, în primele faze ale bolii apar simptome precum cefalee, mioartralgii și astenie fizică marcată.
Boala cuprinde mai multe stadii, astfel în primul putând să apară leziuni maculo-papulo-eritematoase, ce se extind pe parcursul a câtorva zile sau săptămâni. Caracteristica acestora este faptul că apar în afebrilitate.
Leziunea caracteristică acestei faze a bolii este eritemul migrator sau eritemul ,, în țintă’’. Acesta este nepruriginos și se prezintă sub forma unei leziuni rotund-ovalare, cu marginile mai eritematoase  față de centru, fiind centrat de înțepătura de căpușă. Acesta apare deobicei la locul mușcăturii, însă poate apărea și oriunde altundeva pe corp, de unde si denumirea de eritem migrator. 
În general, acesta dispare după aproximativ trei săptămâni fără a lăsa cicatrici. Nefiind însoțit de alte manifestări cum ar fi prurit sau durere, acesta trece de cele mai multe ori neobservat de către pacient.
În cazul în care o persoană observă apariția oricărui semn sau simptom menționat anterior, este necesară prezentarea imediată la medicul infecționist pentru diagnostic si tratament. Acesta constă în administrarea antibioticoterapiei specifice. În lipsa acestuia, boala va progresa către faza secundară după câteva săptămâni sau luni sau chiar în faza terțiară, după câțiva ani de la mușcătură. Aceasta din urmă afectează articulațiile, sistemul nervos și mai rar, cordul.

3. DIAGNOSTIC

În cazul în care se suspicionează prezența bolii Lyme este necesară efectuarea unei serologii care pune în evidență prezența anticorpilor anti Borrelia burgdorferi de tip IgM, specifici fazei acute. Ulterior este necesară efectuarea unui test de tip ELISA sau Western Blot pentru confirmarea diagnosticului.

4. EXTRAGEREA CĂPUȘEI ȘI TRATAMENT

După fiecare plimbare în natură este necesară inspecția cu atenție a tegumentelor, mai ales a zonelor mai greu accesibile. Totodată trebuie verificate și animalele de companie, unele căpușe fiind răspunzătoare de unele boli parazitare, cum ar fi la câine de exemplu Babesioza.
În momentul în care este descoperită o căpușă atașată, este indicată prezentarea cât mai urgentă într-un serviciu medical în vederea extragerii complete a acesteia și recomandării profilaxiei specifice.
În cazul în care persoana se află într-o zonă izolată și nu se poate prezenta într-un serviciu specializat, este necesară îndepărtarea căpușei complet, pentru a se evita infecțiile ce pot să apară. Astfel se utilizează un instrument special conceput în acest sens, care se găsește în general în kiturile speciale pentru astfel de situații, sau în lipsa acestuia se poate utiliza o pensetă. Se va apuca ferm căpușa, cât mai aproape de tegumente, și se efectuează o mișcare de tragere ușoară și constantă în sus, fără a efectua mișcări de răsucire sau zdrobire. Se vor examina tegumentele pentru a se observa dacă a fost îndepărtată căpușa integral. Dacă rămân mici puncte negre este contraindicată scoaterea acestora agresiv, acestea urmând a fi eliminate natural de către corp. Se va arunca căpușa într-un loc sigur, nefiind deobicei necesară păstrarea acesteia în recipiente speciale.
Apoi, local se va spăla zona cu apă și săpun și se va aplica alcool sanitar sau o soluție antiseptică.
Scoaterea căpușei prin metode tradiționale care implică utilizarea de ulei, vaselină, chibrit, alcool sau ojă înainte de o extrage este contraindicată, putând fi chiar periculoasă. Acest lucru va rezulta în eliminarea conținutului intestinal potențial infectat al căpușei în fluxul sanguin, crescând astfel considerabil riscul de îmbolnăvire.
În cazul în care ulterior mușcăturii persoana remarcă prezența simptomelor precum febră, mioartralgii ( dureri de oase și articulare) sau apariția eritemului migrator, este necesară prezentare de urgență la un medic infecționist în vederea stabilirii diagnosticului și a conduitei terapeutice.

5. PREVENȚIE

În cazul în care este necesar să ne deplasăm în natură, mai ales în zonele unde există iarbă înaltă este necesar să urmăm câteva măsuri simple de precauție:


· Atunci când ieșim în zone împădurite este recomandat să purtăm îmbrăcăminte adecvată care să acopere integral tegumentele ( cizme de protecție, pantaloni lungi, bluze cu mânecă lungă), astfel limitând accesul la piele al căpușelor;
· Folosirea produselor de protecție împotriva căpușelor;
· Este recomandată evitarea abaterii de la traseele marcate corespunzător;
· Este recomandată evitarea plimbărilor în zonele unde iarba este înaltă sau în pădurile neîngrijite;
· Se vor inspecta hainele și tegumentele predispuse mușcăturilor, la întoarcerea în casă;
· Este recomandat ca gazonul să fie tuns periodic și să se îndepărteze frunzele și gunoaiele din gradină;
· Este recomandat dușul sau baia generală la întoarcerea în casă după activități de grădinărit sau plimbări în natură;

6. ALTE PATOLOGII TRANSMISE PRIN MUȘCĂTURA DE CĂPUȘĂ

Encefalita de căpușă este datorată unui virus transmis prin mușcătura acesteia. Deși prevenibilă prin vaccinare, acest lucru fiind recomandat mai ales persoanelor care petrec mult timp în zonele endemice, o dată contactată boala poate avea urmări grave. Inițial pacientul prezintă simptome nespecifice precum febră, astenie fizica, frisoane, mioartralgii, iar ulterior vor apărea manifestări specifice afectării neurologice precum encefalită, meningită sau mielită.
Anaplasmoza este o infecție bacteriană care apare la aproximativ 1-2 săptămâni după mușcătură și care afectează globulele albe.
Babesioza deși afectează în special câinii, poate apărea și la oameni afectând în special linia eritrocitară.
Rickettsiozele sunt boli infecțioase bacteriene. Dintre acestea amintim febra butunoasă care debutează prin simptome nespecifice, pentru ca ulterior la nivel tegumentar să apară leziuni maculoeritematoase, care pot evolua spre mici vezicule sau chiar spre leziuni necrotice, caz în care se impune tratament antibiotic de urgență.
De la an la an se remarcă o creștere a cazurilor de prezentare la medic pentru mușcăturile de căpușă. Astfel, în anul 2025 în cadrul Spitalului de Boli Infecțioase ,, Sfânta Parascheva” au fost înregistrate 582 de prezentări, dintre acestea 119 necesitând spitalizări în formă continuă sau de zi pentru investigații suplimentare și tratament de specialitate. Acest număr este în creștere față de anul 2024 când în cadrul aceluiași spital s-au prezentat 558 pacienți pentru mușcături de căpușă, dintre aceștia având nevoie de spitalizare 122.
În concluzie, informarea corectă, vigilența populației și aplicarea măsurilor de prevenție joacă un rol crucial în ceea ce privește mușcăturile de căpușă, deoarece aceasta rămâne cea mai sigură metodă de protecție.

